b'\n_START_ARTICLE_\nLatvian puolalaiset\n_START_SECTION_\nHistoria\n_START_PARAGRAPH_\nPuolalaisia alkoi tulla Latviaan niin sanottuna puolalaisaikana vuodesta 1562. Latgalen alue oli p\xc3\xa4\xc3\xa4tynyt Puolan vallan alle Liivinmaan sodassa. Puolalaisista tuli alueen yl\xc3\xa4luokkaa ja he omistivat moisioineen laajoja maa-alueita. Puolalaisten merkitys alueella v\xc3\xa4heni vasta kun Latgale liitettiin Ven\xc3\xa4j\xc3\xa4\xc3\xa4n vuonna 1772. V\xc3\xa4in\xc3\xa4nlinna oli erityisen t\xc3\xa4rke\xc3\xa4 puolalaisen kulttuurin keskus. Puolan kapinan aikaan vuonna 1863 my\xc3\xb6s Latgalessa oli levottomuuksia. Niiden j\xc3\xa4lkeen alueella alkoivat ven\xc3\xa4l\xc3\xa4ist\xc3\xa4mistoimet. Latinalaisilla aakkosilla kirjoitetut kirjat kiellettiin ja puolan kielen opetus oli k\xc3\xa4yt\xc3\xa4nn\xc3\xb6ss\xc3\xa4 mahdotonta. Latgalen vaikeuksien takia 1800-luvun lopussa Riiasta tuli t\xc3\xa4rkein puolalaisen kulttuurin keskus. Riikaan tuli ensimm\xc3\xa4inen puolalainen koulu ja Polyteknisen korkeakoulun puolalaiset osakunnat._NEWLINE_Latvian itsen\xc3\xa4istytty\xc3\xa4 noin kolmasosa puolalaisista asui Latgalessa. 1920- ja 1930-luvuilla Puolasta tuli my\xc3\xb6s jonkin verran maahanmuuttajia kausiluontoisiin maataloust\xc3\xb6ihin. Suurin osa puolalaisista ty\xc3\xb6skenteli kuitenkin teollisuuden parissa. Puolalaisten ja latvialaisten keskin\xc3\xa4iset suhteet olivat melko hyv\xc3\xa4t, vaikkakin ne kiristyiv\xc3\xa4t 1930-luvulla tiukempien v\xc3\xa4hemmist\xc3\xb6lakien my\xc3\xb6t\xc3\xa4. Puolalainen unioni oli t\xc3\xa4rkein puolalaisia edustava j\xc3\xa4rjest\xc3\xb6. Unionilla oli V\xc3\xa4in\xc3\xa4nlinnassa talo, jossa harjoitettiin erilaista kulttuuritoimintaa. Ensimm\xc3\xa4isen neuvostomiehityksen aikana puolalaisia kyyditettiin Siperiaan ja Saksan miehityksen aikana heit\xc3\xa4 toimi maanalaisessa kommunistisessa liikkeess\xc3\xa4 partisaaneina. Ennen toista neuvostomiehityst\xc3\xa4 monet puolalaiset l\xc3\xa4htiv\xc3\xa4t pakoon. Neuvosto-Latvian aikana puolalaisia muutti t\xc3\xb6ihin Latviaan Valko-Ven\xc3\xa4j\xc3\xa4lt\xc3\xa4 ja Ukrainasta. Latvian kansallisen her\xc3\xa4\xc3\xa4misen aikaan my\xc3\xb6s puolalainen kulttuuriel\xc3\xa4m\xc3\xa4 aktivoitui ja puolalaisia kouluja perustettiin Riikaan, V\xc3\xa4in\xc3\xa4nlinnaan ja Liep\xc4\x81jaan.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nPuolan kieli on menett\xc3\xa4nyt historiallisen asemansa ja nykyisin vain viidesosa Latvian puolalaisista osaa sit\xc3\xa4. Sen opetusta annetaan yhteens\xc3\xa4 viidess\xc3\xa4 eri kaupungissa. Puolalaisissa kouluissa k\xc3\xa4y tuhansia oppilaita. Monet katoliset kirkot pit\xc3\xa4v\xc3\xa4t jumalanpalveluksia my\xc3\xb6s puolaksi.'